Worcester F 80 Distinctiones

153 Mundus dicitur mare

Mundus dicitur mare propter instabilitatem, Ysai. 57[:20]: Impius *quasi mare fervens*, *quod quiescere non potest*. Secundo, propter insaciabilitatem, Eccle. 1[:7]: *Omnia flumina intrant in mare, et mare non redundat*. Quia cum fuit tria flumina infernalia hoc mare intrancia, [1] Joan 2[:16]: *Concupiscentia carnis* *concupiscentia oculorum*, *superbia uite*. Tamen *concupiscentia carnis* non saciatur deliciis, *concupiscentia oculorum* non saciatur deuiciis, *superbia vite* non saciatur honoribus.

¶ Tercio, mundus dicitur mare propter amaritudienem quia tria predicta, delicie, diuicie, honores, quamuis videantur hominibus dulcia tamen sunt amara, sicut pisces non senciunt maris amaritudinem quia ibi sunt nutriti. Sic est de hominibus in mundo set quando piscis exit a mari et intrat aquam dulcem ibi delectatur et pro posse morantur.

¶ Sic est de hominibus abstractis a seculari conuersacione, quamuis hoc sit difficile, tamen delectantur in noua uita et non horrent preteritam, adeo ut ipsi sic capti delectentur alios capere ad salutem, secundum illud Apoc. vltimo [22:17]: *Qui audit, dicat: Veni*. Et sic tales piscatores sepe ditantur. Cum tamen carnifices, id est, crudeles depauperentur.

¶ Item mundus iste comparatur foro vbi contrahentes mutuo se decipiunt. Vnde

/fol. 268rb/

aliqui redeunt cum lucro. Alii cum dapno et cum deseritur fedus est et contemptibilis. Sic est de mundo, Sap. 5[:8]: *Quid nobis profuit superbia?* *aut diuitiarum jactantia*. Omnia transierunt tamquam nauis. Item mundus est sterilis a virtutibus [4] Reg. [2:19] et aque.

¶ Jericho erat pessime et terra sterilis. Per Jericho que interpretatur luna interpretatur mundus cuius divicie sunt steriles, Eccle. 5[:9]: *Qui amat diuicias fructum non capiet ex eis*.

¶ Item mundus est erraticus, Osee 4[:1-2]: *Non est viritas Dei in terra*, ergo falsitas. *Non est misericordia*, ergo crudelitas. *Non est sciencia*, ergo fatuitas. Et sequitur sed *maledictum, mendacium*, etc., vsque *inundauerunt.* Non est igitur mirum si mundus erret. Item sicut grana tritici simul crescunt cum palea in agro et aliis herbis. In area vero separantur ab aliis. In horreo quiescunt sine illis. Ita boni in hoc mundo viuunt cum malis. In iudicio separabuntur ab illis. In regno quiescent sine illis.

¶ Et ista notantur, Matt. 13[:30], in euangelio de zizannis cum Deo *Sinite utraque crescere*[[1]](#footnote-1) quo ad *primum,* *vsque ad messem* quo ad secundum, *colligite* quo ad tercium.

1. crescere ] Lambeth *corr.* quiescere F 80. [↑](#footnote-ref-1)